*วิณัฐกรณ์ พรเทพาประสิทธิ์*

*นิติกรปฏิบัติการ กลุ่มงานคดีปกครอง ๑*

*ส่วนคดีปกครอง สำนักงานกฎหมายและคดี สำนักปลัดกรุงเทพมหานคร*

**ผู้มีสิทธิฟ้องคดีปกครอง (1)**

 การฟ้องคดีปกครองต่อศาล เงื่อนไขที่สำคัญประการหนึ่ง คือ บุคคลผู้ยื่นฟ้องคดีต้องเป็นบุคคลที่มีสิทธิฟ้องคดีปกครองตามมาตรา 42 วรรคหนึ่ง แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ.2542 กรณีบุคคลที่ยื่นฟ้องคดีปกครองมิใช่เป็นผู้มีสิทธิฟ้องคดีปกครอง ศาลย่อมมีคำสั่งไม่รับคำฟ้องหรือพิพากษายกฟ้องเสียได้ การรู้ว่าบุคคลใดมีสิทธิฟ้องคดีปกครองหรือไม่จึงเป็นประโยชน์ ทั้งในแง่ของการฟ้องร้องและต่อสู้คดี

 พระราชบัญญัติจัดตั้งศาลปกครองฯ มาตรา 42 วรรคหนึ่ง บัญญัติว่า

 “ ผู้ใด**ได้รับความเดือดร้อนหรือเสียหาย หรืออาจจะเดือดร้อนหรือเสียหายโดยมิอาจหลีกเลี่ยงได้** อันเนื่องจากการกระทำหรือการงดเว้นการกระทำของหน่วยงานทางปกครองหรือเจ้าหน้าที่ของรัฐ **หรือมีข้อโต้แย้งเกี่ยวกับสัญญาทางปกครอง** หรือกรณีอื่นใดที่อยู่ในเขตอำนาจศาลปกครองตามมาตรา ๙ **และการแก้ไขหรือบรรเทาความเดือนร้อนหรือความเสียหายหรือยุติข้อโต้แย้งนั้น ต้องมีคำบังคับตามที่กำหนดในมาตรา ๗๒** ผู้นั้นมีสิทธิฟ้องคดีต่อศาลปกครอง ”

 ปัญหาว่า ผู้ที่ยื่นฟ้องคดีต่อศาลปกครองเป็นบุคคลที่ได้รับความเดือดร้อนเสียหายหรืออาจจะเดือดร้อน หรือเสียหายโดยมิอาจหลีกเลี่ยงได้หรือไม่หรือเป็นกรณีที่มีข้อโต้แย้งเกี่ยวกับสัญญาทางปกครองหรือไม่และการแก้ไขหรือบรรเทาความเดือนร้อนหรือความเสียหายหรือยุติข้อโต้แย้ง ต้องมีคำบังคับตามที่กำหนดในมาตรา ๗๒ หรือไม่ นั้น เราอาจศึกษาได้จากแนวคำพิพากษาหรือคำสั่งของศาลปกครองสูงสุด

 1. คำถาม ผู้ซื้อเอกสารประกวดราคา (ไม่ได้เข้าเสนอราคา) เห็นว่า การกำหนดรายละเอียดและข้อกำหนดของผลิตภัณฑ์ตามประกาศประกวดราคาไม่ชอบด้วยกฎหมาย เพราะเป็นการเอื้อประโยชน์แก่ผู้เสนอราคากลุ่มใดกลุ่มหนึ่ง ทำให้ผู้ฟ้องคดีไม่อาจเข้าเสนอราคาได้ จึงนำคดีมาฟ้องต่อศาล ขอให้เพิกถอนประกาศประกวดราคา จะถือว่าเป็นผู้มีสิทธิฟ้องคดีปกครองหรือไม่

 มีคำสั่งศาลปกครองสูงสุดวินิจฉัยไว้ ดังนี้

 คำสั่งศาลปกครองสูงสุดที่ ๑๖๕/๒๕๕๑

 กรณีที่ผู้ฟ้องคดีซึ่งเป็นผู้ผลิตและผู้รับจ้างติดตั้งสัญญาณไฟจราจรและเครื่องนับเวลาถอยหลังซึ่งได้ซื้อเอกสารประกวดราคาโครงการประมูลจ้างติดตั้งเครื่องนับถอยหลังสัญญาณไฟจราจรของเทศบาล เห็นว่า ประกาศประกวดราคาไม่ชอบด้วยกฎหมาย เนื่องจากมีการกำหนดรายละเอียดและข้อกำหนดผลิตภัณฑ์หลอดไฟเพื่อ เอื้อประโยชน์แก่ผู้เสนอราคาบางราย ทำให้ผู้ฟ้องคดีไม่อาจเข้าเสนอราคาได้ จึงนำคดีมาฟ้องต่อศาลปกครอง ขอให้เพิกถอนประกาศประกวดราคาดังกล่าว นั้น เมื่อผู้ฟ้องคดีเป็นผู้ประกอบกิจการรับจ้างหรือจ้างเหมาเกี่ยวกับการติดตั้งออกแบบสัญญาณไฟจราจรเป็นอาชีพหลัก และได้ซื้อเอกสารตามประกาศประกวดราคาจ้างดังกล่าว โดยมีความประสงค์ที่จะเข้าเสนอราคา เห็นว่า การกำหนดรายละเอียดและข้อกำหนดของผลิตภัณฑ์ตามประกาศประกวดราคาไม่ชอบด้วยกฎหมาย เพราะเป็นการเอื้อประโยชน์แก่ผู้เสนอราคากลุ่มใดกลุ่มหนึ่ง ทำให้ผู้ฟ้องคดี ไม่อาจเข้าเสนอราคาได้ ผู้ฟ้องคดีจึงเป็นผู้ได้รับความเดือดร้อนหรือเสียหายจากการกระทำของเทศบาลดังกล่าวตามมาตรา ๔๒ วรรคหนึ่ง แห่งพระราชบัญญัติจัดตั้งศาลปกครองฯ